Euro 2024 - turneul final la care s-a născut „Generația de Suflet”

Echipa națională de fotbal a României a avut o comportare meritorie la Campionatul European 2024 desfășurat în Germania. Tricolorii au obținut a doua victorie din istorie la un Euro, au depășit tot pentru a doua oară în istorie faza grupelor și, în plus, au câștigat pentru prima dată la o diferență de trei goluri un meci de la un turneu final, fie că a fost vorba de European sau de Mondial. Demnă de remarcat a fost și emulația fantastică pe care prezența reprezentativei noastre la Euro a creat-o în rândul suporterilor, tricolorii beneficiind de o susținere aproape fără precedent la meciurile pe care le-au disputat la competiția din Germania.

Câștigătorii grupei

Înainte de startul întrecerii, încrederea în șansele naționalei nu era la cotele cele mai înalte. România nu convinsese în partidele amicale disputate în primăvara acestui an, în care contabilizase trei remize pe teren propriu (1-1 cu Irlanda de Nord, 0-0 cu Bulgaria și 0-0 cu Liechtenstein) și a pierdut, 2-3, în fața Columbiei, într-un joc disputat în Spania. Totuși, numeroși români s-au aflat în tribunele „Allianz Arena” din Munchen la meciul de debut al României la Euro 2024, împotriva Ucrainei. Iar tricolorii nu i-au dezamăgit, dimpotrivă, le-au oferit o bucurie uriașă. România a învins cu un clar 3-0, grație golurilor reușite Nicolae Stanciu, Răzvan Marin și Denis Drăguș. După acest meci, selecționerul Edward Iordănescu a numit echipa tricoloră „Generația de Suflet”. A urmat meciul cu Belgia, favorita grupei.

Victoria categorică repurtată împotriva Ucrainei le dădea încredere românilor, dar „Dracii Roșii” – cum e supranumită echipa belgiană – a fost o nucă prea tare. Adversarii au deschis scorul încă din minutul 2 și chiar dacă românii au reacționat, ratând câteva ocazii bune – mai ales Denis Man, care n-a reușit să marcheze din poziție de singur cu portarul – s-au impus în final cu 2-0. Pentru a merge mai departe în competiție, România trebuia să nu piardă ultimul meci din grupă, cu Slovacia. Cum egalul le convenea ambelor formații, presa internațională a speculat un posibil aranjament între jucătorii celor două echipe, pentru a merge împreună în „optimi”.

Pe teren, n-a fost așa. Fotbaliștii au pus osul, iar în minutul 24 slovacii au deschis scorul și ne-au dat emoții mari. Din fericire, 13 minute mai târziu, Ianis Hagi a scos o lovitură de la 11 metri, pe care Răzvan Marin a transformat-o cu sânge rece și ne-a adus liniștea. Pe parcurs, au mai existat ocazii de gol la cele două părți, dar spre final, cele două echipe au preferat să nu mai riște, iar meciul s-a terminat 1-1, scor care a calificat România în „optimi” de pe primul loc în grupă. Tricolorii au egalat astfel performanța realizată la Euro 2000, când au depășit faza grupelor. E drept că atunci s-au calificat în sferturile de finală, dar asta datorită formatului de atunci al competiției, unde luau startul 16 reprezentative, față de 24 în prezent.

Drumul nostru la Euro avea să fie oprit în „optimi” de Olanda, care ne-a învins cu un sec 3-0.

„Plecăm cu capul sus, dar cu sufletul frânt. Am dorit, pentru toată emulaţia care s-a creat, şi am dat totul ca să mergem mai departe. Închidem o poveste frumoasă. Pentru fotbalul românesc poate fi un nou început. Le mulţumesc băieţilor pentru tot parcursul, au depăşit limita, au rupt bariere, au depăşit aşteptări. Le mulţumesc băieţilor, sunt mândru de ei şi le cer iertare suporterilor pentru că nu am reuşit să ne ridicăm la nivelul lor. Ei sunt campionii Europei”, a spus selecționerul Iordănescu după meciul cu batavii.

Atacăm Mondialele cu Mircea Lucescu

După Euro 2024, contractul de selecționer al lui Edward Iordănescu a expirat, iar antrenorul nu a mai dorit să-și prelungească șederea pe banca tehnică a naționalei României. În această situație, șefii Federației Române de Fotbal (FRF) au pornit în căutarea unui nou selecționer. Primul pe listă a fost Gheorghe Hagi, dar fostul mare fotbalist a zis „pas”, implicat fiind în proiectul său de la Farul Constanța. Atunci, președintele Răzvan Burleanu s-a orientat către Mircea Lucescu și a reușit să-l convingă pe reputatul antrenor în vârstă de 79 de ani să devină antrenorul tricolorilor. După ce a bătut palma cu oficialii FRF, „Il Luce” a promis că va face tot posibilul să mențină naționala României la un nivel ridicat și să o califice la Campionatul Mondial din 2026.

„Risc foarte tare, dar cred că fotbalul românesc merită acest lucru. Nu am nevoie nici de bani, m-au împins spre echipa națională momentele pe care le-am petrecut ca jucător și ca antrenor și aș vrea ca aceste momente să se întoarcă. Am mare încredere în acest grup de jucători, performanța de la Campionatul European le dă dreptul să creadă în ei. O participare la un Campionat Mondial este cel mai frumos lucru”, a declarat Mircea Lucescu în momentul prezentării ca selecționer al echipei naționale. Până la calificările pentru Mondial, tricolorii vor avea de jucat în toamna acestui an în Liga Națiunilor, unde vor înfrunta Kosovo, Lituania și Cipru. Iar o eventuală câștigare a grupei ar putea constitui un prim pas către turneul suprem din 2026.

Mugur Băileșteanu

Contents